Raivo Kuusemets
Kvaliteettehnika OÜ
Lääne tee 1, Järveküla
75304 Rae vald
Harju maakond
raivo@kvaliteettehnika.ee

19.07.2024 nr 2-14/24/3218-1	

Teade

Täiendava tähtaja andmine ja leppetrahvi hoiatus

Riigi Kaitseinvesteeringute Keskuse (edaspidi tellija) ja Kvaliteettehnika OÜ (edaspidi töövõtja) vahel on sõlmitud riigihanke „Generaatorisüsteemi projekteerimine ja paigaldus“ (viitenumber 275429) tulemusena 10.04.2024 hankeleping nr 3-6/24/365-1 (edaspidi nimetatud leping). Lepingu punkti 3.4 kohaselt oli töö üleandmise lõpp-tähtajaks 31.05.2024, mida pikendati 26.04.2024 sõlmitud lepingu muudatusega nr 1 kuni 15.07.2024.

Käesoleva teate esitamise kuupäeva seisuga ei ole tellijale esitatud lepingu tingimustele vastavat tööprojekti. Samuti on tellija andnud töövõtjale e-kirja teel teada ka teistest töövõtja töö mittevastavustest tellija esitatud lähteandmetele (tehniline kirjeldus, konfidentsiaalsustingimused).

Lepingu punkti 1.1 kohaselt kohustub töövõtja teostama tööd vastavalt lepingule, tellija esitatud lähteandmetele ja ettenähtud ehitus-tehnilistele nõuetele.  Lepingu punkti 6.5 kohaselt kohustub töövõtja valminud tööd lepingus ettenähtud tingimustel ja lepingu punktis 3.4 nimetatud tähtpäevaks töö tellijale akti alusel üle andma.

Töid tähtaegselt tellijale üle ei antud. 

Vastavalt võlaõigusseaduse § 114 lõikele 1 võib võlausaldaja anda võlgnikule kohustuse täitmiseks täiendava mõistliku tähtaja, kui võlgnik rikub kohustust. 

Käesolevaga annab tellija töövõtjale kohustuse täitmiseks täiendava tähtaja. Tööde üleandmise lõpp-tähtaeg on 31.07.2024, mille hulka kuuluvad tellijaga kooskõlastuse ajad.

Lepingu punkti  12.1.5. kohaselt kohustub töövõtja kokkulepitud tööde täitmise lõpptähtaja ületamise eest tasuma tellija nõudmisel leppetrahvi 0,25% (null koma kakskümmend viis protsenti) lepingu tasust (käibemaksuta kogusummast) iga kalendripäeva eest arvates üleandmise tähtpäevale järgnevast päevast. Leppetrahvi maksimaalne määr on 10% (kümme protsenti) lepingu tasust. 

Lepingu punkti 12.1.6 kohaselt on tellijal õigus nõuda töövõtjalt leppetrahvi summas kuni 4500 (neli tuhat viissada) eurot iga tähtaja ületamise või rikkumise juhu kohta, kui töövõtja ei pea kinni tööde teostamise ajagraafikust (Lisa 3) ja muudest lepingu täitmise käigus fikseeritud tähtaegadest või lepingus, eelkõige lepingu punktis 6, sätestatud mistahes kohustusest.

Käesolevaga hoiatab tellija töövõtjat lepingu punktide  12.1.5 ja 12.1.6 rakendamise eest, kui töövõtja ei täida oma kohustusi täiendavaks tähtajaks, s.o 31.07.2024 ja/või jätkab konfidentsiaalsustingimuste ning tehnilises kirjelduses nõutu rikkumisi.

Lugupidamisega

(allkirjastatud digitaalselt)

Ats Janno
projektibüroo juht
hangete osakonna juhataja ülesannetes